กองทุนเชื่อไม่ซ้ำรอยสวีเดน
สถาบันในประเทศคาดหวังจัดตั้งรัฐบาลคะแนนเสียงสูงกว่า 275-300 ที่นั่ง มีเสถียรภาพ ชี้ไม่อยากเห็นซ้ำรอยสวีเดน
27 มี.ค. 2562

สถาบันในประเทศคาดหวังจัดตั้งรัฐบาลคะแนนเสียงสูงกว่า 275-300 ที่นั่ง มีเสถียรภาพ ชี้ไม่อยากเห็นซ้ำรอยสวีเดน
นางวรวรรณ ธาราภูมิ ประธานกรรมการบริหาร บริษัทหลักทรัพย์จัดการกองทุนรวม (บลจ.) บัวหลวง ประเมินว่า รัฐบาลใหม่จะจัดตั้งแล้วเสร็จภายในเดือน มิ.ย.นี้ ระหว่างนี้คาดว่าตลาดหุ้นไทยจะเคลื่อนไหวลักษณะไซด์เวย์เพื่อรอความชัดเจน ขณะที่มองว่าฝ่ายจัดตั้งรัฐบาลควรมีคะแนนเสียงไม่ต่ำกว่า 275 ที่นั่ง เพื่อประสิทธิภาพในการดำเนินนโยบาย และสมาชิกวุฒิสภา (สว.) 250 ราย ควรสนับสนุนกลุ่มที่มีคะแนนเสียงสูงสุด ให้สอดคล้องกับความต้องการของประชาชน
"ไม่อยากให้เกิดเหตุการณ์เหมือนสวีเดน ที่รัฐบาลและฝ่ายค้านมีคะแนนเสียงเกือบเท่ากัน ทำให้การดำเนินนโยบายต่างๆ ไม่ราบรื่น ซึ่งหากเกิดเหตุการณ์แบบนั้นขึ้นในบ้านเรา จะส่งผลต่อความเชื่อมั่นของนักลงทุนแน่นอน" นางวรวรรณ กล่าว
ทั้งนี้ ระยะยาวตลาดหุ้นไทยจะถูกขับเคลื่อนด้วยกำไรบริษัทจดทะเบียน (บจ.) เป็นหลัก โดยล่าสุดได้ปรับเพิ่มเป้ากำไรปีนี้เป็นเติบโต 14% จากเดิมคาดเติบโต 8% เนื่องจากปี 2561 มีฐานต่ำ
นายวศิน วณิชย์วรนันต์ นายกสมาคมบริษัทจัดการลงทุน (สมาคม บลจ.) และประธานกรรมการบริหาร บลจ.กสิกรไทย ระบุว่า ตลาดหุ้นไทยจะแกว่งตัวกรอบแคบจนกว่าจะมีการประกาศจัดตั้งรัฐบาลใหม่ โดยนักลงทุนทั้งในและต่างประเทศยังคงชะลอการลงทุนเพื่อรอความชัดเจน คาดหวังว่ารัฐบาลใหม่จะมีเสียงข้างมากเกินกว่า 300 ที่นั่ง เพื่อเสถียรภาพในการ ผลักดันและอนุมัตินโยบายต่างๆ
อย่างไรก็ตาม มองว่าความกังวลเศรษฐกิจโลกถดถอยและสงครามการค้าเป็นปัจจัยสำคัญที่สุดต่อตลาดหุ้น เพราะส่งผลกระทบโดยตรงต่อสภาพคล่องของกระแสเงินทุน